เมืองที่อันตรายที่สุดในโลก อยู่ที่ไหน?
ถ้าถามว่า เมืองที่อันตรายที่สุดในโลกอยู่ที่ไหน เชื่อว่าหลายคนอาจจะนึกไม่ออก เพราะเมืองที่ว่านี้เป็นเมืองเล็กๆ แห่งหนึ่งในประเทศเม็กซิโก แล้วทำไมถึงเป็นเมืองที่อันตรายที่สุดในโลก ลงทุนแมนจะมาเล่าให้ฟัง
25 ส.ค. 2561

เมืองที่อันตรายที่สุดในโลก อยู่ที่ไหน? / โดย ลงทุนแมน
ถ้าถามว่า เมืองที่อันตรายที่สุดในโลกอยู่ที่ไหน
เชื่อว่าหลายคนอาจจะนึกไม่ออก
เพราะเมืองที่ว่านี้เป็นเมืองเล็กๆ แห่งหนึ่งในประเทศเม็กซิโก
แล้วทำไมถึงเป็นเมืองที่อันตรายที่สุดในโลก
ลงทุนแมนจะมาเล่าให้ฟัง
เมืองที่ได้ชื่อว่าอันตรายที่สุดในโลก ไม่นับรวมพื้นที่ที่มีสงคราม คือเมือง Los Cabos ซึ่งตั้งอยู่ในแหลมทางตอนใต้ของประเทศเม็กซิโก
โดยการที่เมือง Los Cabos มีสภาพอากาศที่อุณหภูมิเฉลี่ยทั้งปีอยู่ที่ 22-29 องศาเซลเซียส ประกอบกับภูมิทัศน์ที่มีธรรมชาติทางทะเล และแนวปะการังที่สวยงาม ที่เอื้อต่อการพัฒนาเป็นแหล่งดึงดูดนักท่องเที่ยวให้เข้ามาเพื่อสร้างรายได้เข้าประเทศมากขึ้น
ทำให้ในช่วงปลายศตวรรษที่ 20 รัฐบาลเม็กซิโกได้มีการพัฒนาพื้นที่แห่งนี้ให้กลายเป็นแหล่งท่องเที่ยว
แต่เดิมนั้นเมืองแห่งนี้เป็นพื้นที่สงบและห่างไกลความเจริญ
ปัจจุบัน มีนักท่องเที่ยวมาเยือนไม่ต่ำกว่า 2 ล้านคนต่อปี โดยกว่า 1 ล้านคนเป็นชาวอเมริกัน
แต่แล้วในปี 2018 เมือง Los Cabos กลับมีอัตราการเกิดเหตุฆาตกรรมสูง โดยมีจำนวนคนถูกฆาตกรรมอยู่ที่ 111 คนต่อ ประชากร 100,000 คน
ปัจจุบัน ประชากรในเมือง Los Cabos มีจำนวน 328,245 คน ซึ่งถ้าเทียบกับอัตราส่วนข้างบน หมายความว่า จะมีจำนวนคนถูกฆาตกรรม 365 คน หรือใน 1 ปี จะมีคนถูกฆาตกรรมวันละ 1 คน
เมื่อเทียบกับประเทศที่พัฒนาแล้ว เช่น
ญี่ปุ่นที่มีอัตราส่วนดังกล่าว 0.3 คน ต่อประชากร 100,000 คน
อิตาลีที่มีอัตราส่วนดังกล่าว 0.8 คน ต่อประชากร 100,000 คน
สหราชอาณาจักรที่มีอัตราส่วนดังกล่าว 0.9 คน ต่อประชากร 100,000 คน
จึงไม่แปลกที่ Los Cabos จะได้รับฉายาเมืองที่อันตรายที่สุดในโลก เพราะมากกว่าสถิติโดยเฉลี่ยถึงร้อยเท่า
ซึ่งความไม่ปลอดภัยทำให้อุตสาหกรรมท่องเที่ยวที่ Los Cabos ได้รับผลกระทบอย่างหลีกเลี่ยงไม่ได้
ในเดือนตุลาคม ปี 2017 มีสถิติยกเลิกการจองที่พักในเมืองนี้รวมกันกว่า 35,000 คืน จนทำให้ผู้ที่เกี่ยวข้องมีการจัดสรรงบประมาณกว่า 1,400 ล้านบาท เพื่อเพิ่มมาตรการรักษาความปลอดภัย โดยเฉพาะจำนวนทหารและตำรวจตามแหล่งสถานที่ท่องเที่ยวต่างๆ
ปัจจุบัน GDP ประเทศเม็กซิโกมีมูลค่ากว่า 38 ล้านล้านบาท โดยที่อุตสาหกรรมท่องเที่ยวมีสัดส่วนกว่า 16% ของ GDP หรือกว่า 6 ล้านล้านบาท ตัวเลขนี้เป็นเกือบครึ่งหนึ่งของ GDP ประเทศไทย
ที่น่าสนใจคือ นอกจากเมือง Los Cabos แล้ว ในบรรดาเมืองที่อันตรายมากที่สุดในโลก 50 เมืองนั้น ในจำนวนนี้ เป็นของประเทศเม็กซิโกถึง 12 เมืองที่ติดอันดับอยู่
ดังนั้น ถ้านักท่องเที่ยวรู้สึกไม่ปลอดภัยและเปลี่ยนใจไปประเทศอื่นแทน ก็อาจจะส่งผลต่ออุตสาหกรรมท่องเที่ยวและเศรษฐกิจของประเทศเม็กซิโกอย่างหลีกเลี่ยงไม่ได้
ทำให้เรื่องนี้ เป็นเรื่องที่ท้าทายของผู้บริหารประเทศที่จะต้องหาทางป้องกันไม่ให้เกิดเหตุการณ์ร้ายแรงเหล่านี้ เพราะถ้ายิ่งปล่อยไว้นาน ความเชื่อมั่นของนักท่องเที่ยวลดลงจนไม่อยากกลับมาเที่ยวอีก
ตอนนั้น Los Cabos อาจจะกลับไปสู่จุดเริ่มต้นอีกครั้ง นั่นคือ เป็นเมืองที่เงียบสงบ แต่ต่างกันตรงที่คราวนี้เป็นเพราะไม่มีใครอยากไปนั่นเอง..
----------------------
ไม่ว่าคุณจะเดินทางไปไหน ก็บันทึกเรื่องราวการเดินทางผ่าน Blockdit ได้ โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
[9322].